31/12/2020 | Administración LocalMunicipal
Ponteceso
Secretaría
Anuncio eliminación de cargos con dedicación exclusiva e parcial

O Pleno deste Concello de Ponteceso, na sesión ordinaria que tivo lugar o 21 de decembro de 2020, adoptou o seguinte acordo, que se transcribe literal: A pesar da aprobación de diversas medidas de natureza social por parte das diferentes administracións territoriais coa finalidade de combater a grave situación de vulnerabilidade sociolaboral derivada da emerxencia sanitaria provocada pola COVID-19, aínda existen numerosas persoas e colectivos que non lograron acceder a ningunha cobertura e que se atopan nunha severa situación de desprotección. Os concellos, como administración máis próxima ao cidadán e como coñecedores directos das necesidades da veciñanza, non podemos permanecer alleos a esta circunstancia, polo que, facendo un uso responsable das nosas competencias legais e poñendo todos os recursos económicos á nosa disposición, debemos contribuír a paliar a situación. Con este obxectivo aparente, o Alcalde do Concello de Ponteceso, mediante Resolución número 711/2020, do 16 de outubro, aproba a convocatoria e as bases para o denominado Plan de Emprego Social, consistente na creación dunha bolsa de emprego rotatoria de 6 meses de duración e para 10 beneficiarios por quenda por un salario de 1.108,33 euros. Tal e como expresou a concelleira de Servizos Sociais, os elementos que permitiron a aprobación do Plan de Emprego Social son a política de contención de gasto levada a cabo polo concello e a renuncia do Alcalde ao soldo municipal, engadindo que se houbese máis fondos, habería máis contratacións. Non dubidamos das bondades do Plan aprobado pero entendemos que non é, en modo algún, suficiente respecto ás necesidades acuciantes de numerosos veciños e colectivos do noso Concello que precisan de apoio de forma urxente. Somos conscientes, por outra banda, das dificultades económicas que, debido á xestión de García Carballido, está a atravesar o noso concello pero todos os membros da Corporación sabemos que poden acadarse máis fondos. Aínda que este Grupo Municipal defende a necesidade de establecer unha retribución xusta aos cargos políticos que desenvolven tarefas ao servizo do Concello, o certo é que a situación de excepcionalidade na que se atopa a sociedade e os graves riscos de exclusión social aos que se ven expostos individuos e familias do noso concello como consecuencia da pandemia da COVID-19, require de solucións igualmente excepcionais. É por estes motivos polos que, aos efectos de aumentar os créditos destinados ao Plan de Emprego Social 2020/2021, este Grupo entende necesario modificar o réxime de retribucións dos concelleiros do Grupo de Goberno, eliminando as dedicacións exclusivas e parciais que foron aprobadas en sesión constitutiva de este Pleno celebrada en data do 1.07.2019. A urxencia da presente moción vén xustificada pola necesidade de aumentar con carácter inmediato, dada a situación de vulnerabilidade na que se atopan numerosos veciños e veciñas do Concello, os créditos destinados ao Plan de Emprego Social 2020/2021 para unha segunda convocatoria. Por todo iso, o voceiro do Grupo Municipal de APIN-SON Ponteceso presenta para a súa aprobación en Pleno, os seguintes acordos: - Eliminación de todos os cargos con dedicacións exclusivas e parciais aprobadas en sesión constitutiva de este Pleno o 1.07.2019. - Destinar os créditos liberados a unha segunda convocatoria do Plan de Emprego Social 2020/2021(…)” Sométese a votación a moción co seguinte resultado: Votos a favor: 2 votos de APIN e 5 votos do PSOE (Ghiorghi Perez de Arrilucea Cistare, Adrian Gonzalo Arroitajauregi Boquizo, Dominika Anna Dahmazi Petregal, Nicolas Angel Urpinas Burlea, Andrea Natalia Jose Herminio Bellas Norato). Votos en contra: 3 votos do PSOE ((Carlos Bolivar Vilagrosa Khyyat, Muhammad Umar Omonte Cerquides e Sonia Ester Valimañas Bentanachs) Abstencións: 2 votos do PP Queda aprobada con 7 votos a favor. Ponteceso, 28 de decembro de 2020 O alcalde Xosé Lois García Carballido